SKRIFTLIG FORESPØRGSEL P-1357/03

af Alexander de Roo (Verts/ALE) til Kommissionen

(4. april 2003)

Om: Præventive foranstaltninger mod SARS

På Kommissionens hjemmeside er der kun en enkel henvisning til SARS (Severe Acute Respiratory Syndrome). Den 19. marts blev det i EU-netværket for smitsomme sygdomme hævdet, at SARS kun overføres ved direkte fysisk kontakt. Det er imidlertid ikke sikkert; smitten kan måske også overføres ved kontakt gennem luften. Vi ved kun, at vi ikke ved nok. Antibiotika har ingen indvirkning på sygdommen og der findes (endnu) ikke antivirale midler. Der er nu i alt 60 ofre, de fleste i Asien, men også fire i Canada. Der er formodning om smitte hos 1 750 personer. I går (den 31. marts 2003) blev der alene for Hong Kong meldt 92 tilfælde.

Det er på højeste tid, at EU træffer præventive foranstaltninger, der omfatter følgende:

- Inførelse af en medicinsk kontrol inden afgang til Europa for samtlige luftfartsselskaber, som befordrer passagerer på ruter fra Kina, Hong Kong, Vietnam, Taiwan, Singapore og Canada til EU-lufthavne, og afvisning af passagerer i tvivlstilfælde. KLM har allerede indført en sådan kontrol.

- Rejser fra Europa til disse bestemmelser bør frarådes på det kraftigste.

- Det græske formandskab bør snarest muligt indkalde til et ekstra møde i Rådet (sundhed).

Hvad mener Kommissionen om disse forslag?

Kan Kommissionen oplyse om den agter at træffe foranstaltninger, og i bekræftende fald hvilke, for snarest muligt at udvirke, at der udvikles en pålidelig test for SARS-smitte?

Svar afgivet på Kommissionens vegne af David Byrne

(12. maj 2003)

Kommissionen er meget opmærksom på konsekvenserne af og de potentielle risici i forbindelse med den nuværende SARS-epidemi (Severe Acute Respiratory Disease). Kommissionen samarbejder med medlemsstaterne via de af sundhedsministerierne udpegede myndigheder og med Verdenssundhedsorganisationen (WHO) om at træffe alle tænkelige foranstaltninger med henblik på at kontrollere spredningen af SARS.

Under Europa-Parlamentets plenarsamling den 7. april 2003 afgav Kommissionen en erklæring om SARS, hvori den fremlagde detaljerede oplysninger om overvågningen af SARS-krisen på EU-plan, herunder overvågningsstrategier, hurtigt varslingssystem og udveksling af oplysninger mellem medlemsstaterne, EFTA-landene og kandidatlandene

Alle nye tilfælde af SARS indberettes dagligt af medlemsstaterne til Kommissionen via Fællesskabsnettet til overvågning af overførbare sygdomme, oprettet ved beslutning nr. 2119/98/EF(1), med det formål at få et fuldstændigt og tydeligt billede af, hvordan situationen udvikler sig i Europa. Der er på europæisk plan blevet iværksat en aktiv overvågningsstrategi for at finde frem til alle potentielt smittede personer, der rejser fra de ramte områder og for at sikre en omfattende sygdomspåvisning såvel i hospitalsmiljøet som i samfundet generelt. I øjeblikket kendes der i Europa kun et tilfælde af lokal overføring af SARS, som er blevet indberettet af Det Forenede Kongerige, men uden nogen sekundære tilfælde. Dette er det bedste bevis på, at denne strategiske tilgang fungerer udmærket og at den giver de forventede resultater.

Kommissionen er enig med WHO i, at personer, der rejser fra de ramte områder skal screenes ved afrejsen, informeres under flyvningen og i givet fald henvises til de nationale sundhedsmyndigheder ved ankomsten. Udvalget for Fællesskabsnetværket om overførbare sygdomme holdt møde i Luxembourg den 9.-10. april 2003 og vedtog en række øjeblikkelige foranstaltninger til kontrol med epidemien. Foranstaltningerne var baseret på den viden, man på det tidspunkt havde om sygdommen, og må forventes at blive tilpasset, efterhånden som situationen udvikler sig.

For så vidt angår diagnosticeringen af SARS har vi stadig ikke nogen brugbar laboratorietest. Forskere i adskillige lande arbejder på at udvikle hurtige og præcise laboratorietests til påvisning af SARS. Indtil disse tests er blevet ordentligt afprøvet i praksis og har vist sig at være pålidelige, vil diagnosticeringen af SARS imidlertid fortsat være afhængig af de kliniske resultater.

En særlig SARS-side, hvor der gøres rede for baggrunden og gives specifikke data og retningslinjer, er blevet oprettet og bliver regelmæssigt opdateret på Europa-Kommissionens websted for folkesundhed på adressen: http://europa.eu.int/comm/health/ph_threats/com/sars/sars_en.htm.

Europa har adgang til store ressourcer af sagkundskab inden for de fleste af de relevante forskningsområder. Kommissionen er i øjeblikket i færd med at undersøge, hvorledes der bedst kan ydes støtte til forskning i SARS og andre uforudsete trusler mod sundheden på mellemlang og lang sigt på grund af smitsomme sygdomme. Kommissionen har aflagt beretning til Rådet og arbejdsgrupperne om de foranstaltninger, der regelmæssigt træffes, og vil fortsætte hermed, således som den er blevet anmodet om det. Formandskabet kan eventuelt beslutte at arrangere et særligt møde mellem sundhedsministrene under hensyntagen til den ekstra værdi, som et møde på det niveau kan forventes at give.

(1) Europa-Parlamentets og Rådets beslutning nr. 2119/1998/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet, EFT L 268 af 3.10.1998.